GENESI 11 NSO51 - Lefase ka moka le be le na le leleme - Bible Search
Mmoto wa Babele. Lešika la Seme go iša go Aborahama
1Lefase ka moka le be le na le leleme le tee le mmolelo o tee. 2Ya re ge ba falalela thoko ya Bohlabela, ba hwetša molala mo nageng ya Sineara, ba aga ntshe. 3Ba boledišana ba re: Tlang re bopeng makokota, re a fiše a butšwe. Mme makokota ya ba matlapa a bona, motimmu ya ba leraga la bona. 4Ba re: Tlang re ikageleng motse le mmoto wa ntlha e fihlago legodimong, re itirele leina, gore re se ke ra phatlalala le lefase ka moka.
5Gomme Morena a fologa gore a bone motse woo le mmoto wo bana ba batho ba o agago. 6Mme Morena a re: Ruri batho ke setšhaba setee; ka moka ba na le mmolelo o tee. Tše ba di dirago e sa le mathomo; mme bjale ba ka se ke ba palelwa ke modiro mang le mang wo ba o rerago. 7Tlang re yeng, re raranye mmolelo wa bona gona moo, gore ba se ke ba hlwa ba kwana ka mmolelo. 8Ke moka Morena a ba phatlalatša le lefase ka moka, ba tloga gona fao, ba lesa go aga motse woo. 9Ke ka baka leo leina la felo fao e lego Babele (Tharano), ka gobane gona moo Morena o rarantše mmolelo wa lefase ka moka, a ba phatlalatša le lefase ka moka ba etšwa gona moo.
10Lešika la Seme šele:
Seme e be e le monna wa nywaga e lekgolo ge a belegelwa Arapagasadi; ke ge go fedile nywaga e mebedi ka morago ga meetsefula. 11Ge go belegwe Arapagasadi, Seme o phetše nywaga e mengwe e makgolo a mahlano, a ba le barwa le barwedi.
12Arapagasadi o be a phetše nywaga e masome a mararo le e mehlano, a belegelwa Selaga. 13Ge go belegwe Selaga, Arapagasadi o phetše nywaga e mengwe e makgolo a mane le nywaga e meraro, a ba le barwa le barwedi.
14Selaga o be a phetše nywaga e masome a mararo, a belegelwa Hebere. 15Ge go belegwe Hebere, Selaga o phetše nywaga e mengwe e makgolo a mane le nywaga e meraro, a ba le barwa le barwedi.
16Hebere o be a phetše nywaga e masome a mararo le e mene, a belegelwa Pelege. 17Ge go belegwe Pelege, Hebere o phetše nywaga e mengwe e makgolo a mane le masome a mararo, a ba le barwa le barwedi.
18Pelege o be a phetše nywaga e masome a mararo, a belegelwa Regu. 19Ge go belegwe Regu, Pelege o phetše nywaga e mengwe e makgolo a mabedi le e senyane, a ba le barwa le barwedi.
20Regu o be a phetše nywaga e masome a mararo le e mebedi, a belegelwa Seruge. 21Ge go belegwe Seruge, Regu o phetše nywaga e mengwe e makgolo a mabedi le e šupago, a ba le barwa le barwedi.
22Seruge o be a phetše nywaga e masome a mararo, a belegelwa Nahoro. 23Ge go belegwe Nahoro, Seruge o phetše nywaga e mengwe e makgolo a mabedi, a ba le barwa le barwedi.
24Nahoro o be a phetše nywaga e masome a mabedi le nywaga e senyane, a belegelwa Thara. 25Ge go belegwe Thara, Nahoro o phetše nywaga e mengwe e lekgolo le lesome le nywaga e senyane, a ba le barwa le barwedi.
26Thara o be a phetše nywaga e masome a šupago, a belegelwa Aborama le Nahoro le Harane.
27Lešika la Thara šele:
Barwa ba Thara ke Aborama le Nahoro le Harane. Morwa wa Harane ke Loto. 28Harane yena o hwile Thara tatagwe a sa phela mo nageng yeo a tswaletšwego go yona, motseng wa Uri wa kwa Kaladea. 29Aborama le Nahoro ba tšere basadi. Leina la mosadi wa Aborama ke Sarai. Leina la mosadi wa Nahoro ke Milika; e be e le morwedi wa Harane, tatago Milika le Yisika. 30Sarai yena e be e le moopa, a se na ngwana.
31Thara o tlogile motseng wa Uri wa kwa Kaladea, a na le Aborama morwa wa gagwe, le Loto morwa wa Harane morwa wa morwa wa gagwe, le Sarai ngwetši ya gagwe mosadi wa Aborama morwa wa gagwe, a tloga a re ke khudugela nageng ya Kanana. Ya re ge ba fihla Harane, ba aga gona. 32Mehla ya Thara e be e le nywaga e makgolo a mabedi le nywaga e mehlano. Thara o hwetše gôna moo motseng wa Harane.